એક દાયકા પહેલાં આપણી ફિલ્મોમાં એન્કાઉન્ટર સ્પેશ્યલિસ્ટનો કન્સેપ્ટ નવો હતો. સમાજની ગંદકી સાફ કરવા સુપરકૉપ નાના પાટેકર ઠંડા કલેજે ગુનેગારોને ઠાર કરતો અને પછી ઘરે ફોન કરીને ખાવામાં શું બનાવ્યું છે એ પૂછતો. ડિરેક્ટર શિમિત અમીન તથા પ્રોડ્યુસર રામ ગોપાલ વર્માની એ ‘અબ તક છપ્પન’માં બતાવેલી ઠંડી ક્રૂરતા જોઈને લોકો ધ્રૂજી ગયેલા. હવે આજે જો એ વાર્તામાં કશું જ નવું ઉમેરવા જેવું ન હોય તો એની બોરિંગ, ચવાયેલી સીક્વલ બનાવવાનો શો અર્થ?